Natuurlik praat die Here deur sy Gees met ons. Ons mag dit nooit ontken nie en daarvoor moet ons baie dankbaar wees. MAAR, daar is mense wat die Gees misbruik om ander te manipuleer. Hulle kry gedurig “boodskappe” van die Gees en dan moet ander volgens hulle pype dans. Hulle sal jou vinnig vertel dat die gees vir hulle sus of so oor jou gesê het. Arme jy kan dan nie stry nie, want wie kan dan teen die Gees stry?
As die boodskap “van die Gees” nie van die liefde van Jesus straal nie, moet ons maar ons dowe oor draai (4:1-2). Buitendien, die Here skinder nie. Hy sal nie vir iemand anders ‘n boodskap oor my stuur sonder om dit in my eie lewe ook te bevestig nie. Dus, as iemand anders “skinderstories namens God” by jou aandra, vra eers vir die Here om vir jou ook te bevestig voor jy dit glo.